b'\n_START_ARTICLE_\nVescomtat d\'Orleans\n_START_PARAGRAPH_\nEl vescomtat d\'Orleans fou una funci\xc3\xb3 feudal de Fran\xc3\xa7a._NEWLINE_El vescomtat d\'Orleans no era una jurisdicci\xc3\xb3 sin\xc3\xb3 que el vescomte era auxiliar del comte que des de 866 era un menor d\'edat, Odo de Fran\xc3\xa7a, despr\xc3\xa9s rei. Od\xc3\xb3 estava sota tutela d\'Hug l\'Abat que hauria instal\xc2\xb7lat un vescomte. El 886 ja amb Od\xc3\xb3 al front del comtat, apareix com a vescomte Aubri I que va tenir tres fills, Jofre, Gautier i Bett\xc3\xb3. El primer fou vescomte d\'Orleans vers 933 a 942, i est\xc3\xa0 documentat en una carta de maig del 939. El seu germ\xc3\xa0 Gautier fou bisbe de Sens (a sens hi va haver dos bisbes Gautier en aquesta \xc3\xa8poca, Gautier I del 887 al 923 i Gautier II del 923 al 927) i l\'altre germ\xc3\xa0 Bett\xc3\xb3 fou bisbe d\'Auxerre (vers 909-920)._NEWLINE_Jofre va deixar segurament dos fills, Gerberga (+ abans de 952), casada amb Folc II el Bos comte d\'Anjou (+958), i Aubri II. Aquest fou vescomte d\'Orleans (vers 942-986). Apareix en cartes del 957 i 966. S\'ha suggerit que podria ser el mateix personatge que Alberic o Aubri II comte de M\xc3\xa2con i Besan\xc3\xa7on (965-976) que no obstant \xc3\xa9s considerat fill de Letald (el pare del qual tamb\xc3\xa9 es deia Alberic o Aubri) i la suposici\xc3\xb3 es basa principalment en el fet que la filla d\'Aubri II de M\xc3\xa2con hauria heretat els b\xc3\xa9ns patrimonials dels vescomtes d\'Orleans que va aportar al seu marit Jofre I del Gatinais (mort abans del 1000) per\xc3\xb2 hi ha altres explicacions. Les possibles relacions entre la casa de vescomtes d\'Orleans i els comtes del G\xc3\xa2tinais estan detallades en els quadres que es poden veure a l\'article "comtat del G\xc3\xa2tinais"._NEWLINE_El 986 el comtat va passar a la corona i en endavant fou administrat per oficials reials; els b\xc3\xa9ns patrimonials dels vescomtes van passar a la casa del G\xc3\xa2tinais.'